b"\n_START_ARTICLE_\nRamon Nogu\xc3\xa9s i Biset\n_START_SECTION_\nBiografia\n_START_PARAGRAPH_\nPertanyia a una fam\xc3\xadlia de mitjans propietaris. Es llicenci\xc3\xa0 en dret a la Universitat de Saragossa. Despr\xc3\xa9s torn\xc3\xa0 a Barcelona, on col\xc2\xb7labor\xc3\xa0 als diaris El Poble Catal\xc3\xa0 i La Lucha i es vincul\xc3\xa0 a la Solidaritat Catalana fins que l'abandon\xc3\xa0 per a fundar el Partit Republic\xc3\xa0 Catal\xc3\xa0. El 1916 fou processat per les autoritats militars arran d'un discurs a Gandesa i s'exili\xc3\xa0 a Fran\xc3\xa7a. _NEWLINE_Quan va tornar, fou elegit diputat per la prov\xc3\xadncia de Tarragona pel Partit Republic\xc3\xa0 Democr\xc3\xa0tic Federal. En proclamar-se la Segona Rep\xc3\xbablica Espanyola, fou nomenat president de la diputaci\xc3\xb3 provincial de Tarragona i fou elegit diputat a les eleccions generals espanyoles de 1931 per l'Extrema Esquerra Radical Socialista, vinculada al grup parlamentari d'ERC. La seva amistat amb Marcel\xc2\xb7l\xc3\xad Domingo i Sanju\xc3\xa1n el va dur el 1932 a trencar amb ERC i a ingressar al Partit Republic\xc3\xa0 Radical Socialista Catal\xc3\xa0, per\xc3\xb2 el 1936 l'abandon\xc3\xa0 per a tornar a ERC. Fou novament diputat a les eleccions generals espanyoles de 1933 i 1936 (aquestes en el Front d'Esquerres). Durant la guerra civil espanyola fou vicepresident de les Corts Espanyoles. El 1939, un cop acabada la guerra, s'exili\xc3\xa0 a Fran\xc3\xa7a, i fou president de les Corts Republicanes a l'exili. El 1955 va tornar a Barcelona i treball\xc3\xa0 com a advocat."